钦定古今图书集成/理学汇编/文学典/第236卷 > 《吴兢乐府古题要解》 > 《王昭君》
## 钦定古今图书集成/理学汇编/文学典/第236卷 > 《吴兢乐府古题要解》 > 《王昭君》

右《旧史》：“王嫱，字昭君。汉元帝时，匈奴入朝，诏以嫱配
之，号胡阏氏。一说，汉元帝后宫既多，不得常见，乃使
画工图其形，按图召幸宫人，皆赂画工，多者十万，少
者亦不减五万。昭君自恃容貌，独不肯与工人，乃丑
图之，遂不得见。及后匈奴入朝，选美人配之。昭君之
图当行，及入辞，光彩射人，悚动左右。天子方重失信
外国，悔恨不及。”穷按其事，画工有杜陵毛延寿，为人
形，丑好老少，必得其真；安陵陈敞、新丰刘白、龚宽，并
工狗马，人形不逮延寿。下杜阳望樊青，尤善布，众色
皆同日弃市，籍其资财。汉人怜昭君远嫁，为作歌诗。
始，武帝以江都王建女细君为公主，嫁乌孙王昆莫
令琵琶，马上作乐，以慰其道路之思。其送明君亦然。
晋文王讳昭，故晋人改为明君。石崇有妓曰绿珠，善
歌舞，以此曲教之，而自制《王明君歌》，其文悲雅，“我本
汉家子”是也。《琴操》载：“昭君，齐国王穰女，端正闲丽，未
尝窥看门户。穰以其有异于人，求之者皆不与。年十
七，献之元帝。元帝以地远不之幸，以备后宫。积五六
年，帝每游后宫，昭君”常怨不出。后单于遣使朝贺，帝
宴之，尽召后宫，昭君乃盛饰而至。帝问：“欲以一女赐
单于，谁能行者？”昭君乃越席请往。时单于使在旁，帝
惊恨不及。昭君至匈奴，单于大悦，以为汉与我厚，纵
酒作乐。遣使者报汉，送白璧一双，骏马十匹，胡地珠
宝之类。昭君恨帝，始不见遇，乃作《怨思之歌》。单于死，
子世达立。昭君谓之曰：“为胡者妻母，为秦者更娶。”世
达曰：“欲作《胡礼》。”昭君乃吞药而死。